
Kanpainan 65 establezimenduk baino gehiagok parte hartzea espero dute     

Vital Fundazioak eta Udalak 140.000 edalontzi berrerabilgarri jarriko dituzte zirkulazioan 'Plastikorik ez' sustatuko duten Gasteizko jaietarako      

• Blusa eta Neskaren Egunean eta Andre Maria Zurian egongo dira eskuragarri, erabilera bakarreko plastikozko ahalik eta hondakin gutxien sor dadin    
Vitoria-Gasteiz, 2026ko uztailak 20.- Blusaren eta Neskaren Eguna eta Andre Maria Zuriaren jaiak gertu daudela, Vital Fundazioak eta Gasteizko Udalak ‘Plastikorik ez' kanpainaren beste edizio bat eta dagozkion ingurumen neurriak abiarazi dituzte. Horrela, jai jasangarriagoekin duten konpromisoa berritu dute erakunde biek, herritarrei erabilera bakarreko plastikozko edalontzien ordez berrerabilgarriak erabiltzeko aukera eskaintzen dien ekimenari esker, eta, gainera, ostalaritzako establezimenduei hori buruteko behar dituzten bitartekoak emango zaizkie. 
2026an, 140.000 edalontzi berrerabilgarri jarriko dira zirkulazioan, 2025ean baino % 12 gehiago eta 2024an baino % 40 gehiago, urtez urte hazten ari den proposamenari esker, parte hartzen duten establezimenduen kopurua bezala. Oraingo honetan ere aurreko edizioetako zifrak hobetzea espero da eta kanpainari atxikitako taberna kopuruak (65) gora egitea, oraindik ere saltoki gehiagok parte har dezan irekita baitago. 

Jaietan edalontzi berrerabilgarriaren erabilera sustatzeko apustua 2019an jarri zen abian lehen aldiz, modu selektiboan bildutako hondakinen zati handi bat erabilera bakarreko plastikozko edalontziei zegokiela egiaztatu ondoren. Ordutik, Vital Fundazioaren eta Udalaren arteko lankidetzak kontsumo ohitura jasangarriagoak sustatzea du helburu, herritarrak sentsibilizatuz eta ostalaritza ere hondakinen murrizketan inplikatuz.

Ontzi berrerabilgarriak erabiltzeak ingurumen-inpaktua nabarmen murrizten laguntzen du. Uste da edalontzi berrerabilgarri bakoitzak erabili eta botatzeko plastikozko bost edalontzi baino gehiago kontsumitzea saihesten duela, eta, horren ondorioz, jaietan hainbat tona hondakin sortzea saihestuko da.

Kanpaina zabalik dago oraindik, eta parte-hartzea oso erraza da ostalaritzako establezimenduentzat: edalontzi berrerabilgarriak kargurik gabe eskatu besterik ez dute egin behar, eta antolatzaileek edalontzi zikinak bildu, doan garbitu eta berriro emango dizkiete, berriro erabil daitezen.

Bezeroentzat ere erraza da dinamika. Lehenengo tragoa hartzean, euro bat utzi beharko da edalontzia eskuratzeko kanpainari atxikitako ostalaritza-lokaletako edozeinetan. Edalontzi horren ordez beste bat har dezakete nahi duten bakoitzean, eta erabat higienizatutako beste bat eskuratu. Eguna amaitzean, edalontzia itzuliz gero, euroa berreskura dezakete.

Vital Fundazioak eta Udalak bultzatutako ‘Plastikorik ez' kanpaina Gasteizko auzoetako jaietara eta administrazio batzarretara ere zabaldu da. 

Gainera, kanpaina Lurraldeko hainbat herritara zabaltzen jarraitzen du Vital Fundazioak. 

Nola atxiki kanpainari?   

Ostalaritza-establezimenduek informazioa jaso dezakete eta kanpainari atxiki 627 726 045 WhatsApp bidez edo helbide elektroniko honen bidez: actividades@fundacionvital.eus 

